Video: Kinders, ouma sterf in brandOp beeldmateriaal van ’n video wat tydens die brand geneem is, kan gesien word hoe een van die dogtertjies gered word. ŉ Tragedie het Woensdag op Delmas in Mpumalanga afgespeel toe twee kinders en hul ouma doodgebrand het, maar werknemers van ŉ nabygeleë supermark die kinders se sussies uit die brandende huis kon red. Celso dos Santos, wat die Pick n Pay oorkant die straat besit, vertel hulle het omstreeks 13:30 rook by die huis sien uitborrel. “ŉ Mens kon dit van ver af sien. Van my personeel, wat met middagete was, het oor die heining gespring om die mense in die huis te help voor die brandweer opgedaag het,” het Dos Santos aan Maroela Media gesê. Die brand het die ou huis in Delmas se middedorp in puin gelê. Foto: Verskaf Otto Phadima, Thabo Sindane en Migum dos Santos kon twee meisies, Kaitlyn (5) en Elnandré (3) Scheepers, uit die vlamme red terwyl hul ma, Elize Scheepers, paniekbevange buite die huis staan en skree het: “My babas! My babas!” vertel Dos Santos. Die drie helde, wat nie geweet het presies hoeveel mense in die huis was nie aangesien die verbouereerde ma hulle nie kon sê nie, kon nie die kinders se ouma Dot Scott of die seuns AJ (2) en Paulo (17) red nie. Al drie het doodgebrand. Die familie het alles verloor. Foto: Verskaf Dos Santos vertel boemelaars wat in die omgewing van die huis slaap, het ook met die reddingspoging gehelp. Op ŉ video wat van die brand geneem is, kan gesien word hoe die een, ene Thulani, een van die meisies uit die huis dra en haar aan Phadima, Pick n Pay se bestuurder, oorhandig. Dos Santos is so beïndruk deur die haweloses se heldhaftigheid dat hy hulle ŉ week lank gratis gaan voed. Hy het ook tot laat Woensdagaand die familie met raad en daad bygestaan. Kol. Mtsholi Bhembe, Mpumalanga-polisiewoordvoerder, het Donderdagoggend bevestig drie mense het omgekom in die brand oorkant die Willowbrooke Square-winkelsentrum in Delmas se middedorp. Hy sê die oorsaak van die brand word ondersoek, maar daar is sprake van probleme met gas in die huis.